ICL comença a produir sal «vacuum» a Súria | NacióDigital
per Redacció , 15 d'agost de 2016 a les 16:26 |
Camions treballant a la zona de la nova planta de sal «vacuum» d'Iberpotash a Súria, en una imatge d'arxiu | Mar Martí
ICL ha començat a produir sal vacuum en període de proves en la seva nova planta de Súria com a desplegament del pla Phoenix, segons informa El Periódico. Després que el mes de juny comencessin les proves, durant aquest mes d'agost la multinacional ja té previst arribar al 50% de la capacitat total de producció i arribar fins al 80% poc abans d'un mes després.
En una primera fase, a les instal·lacions es produiran 750.000 tones de sal vacuum amb una puresa del 99,97% i 25.000 de potassa blanca del 99,5% de puresa, que es vendran a la química holandesa Akzo Nobel, que va signar el 2014 un acord amb ICL per adquirir tota la producció. Aquest acord preveu una producció d'1,5 milions de tones de sal vacuum i de 50.000 tones de potassa blanca. Totes dues empreses han desenvolupat a Sant Fruitós una planta d'envasat i transformació del producte.
Segons la mateixa informació, actualment s'estan fent proves de comprovació i optimització de processos per aconseguir la puresa prevista amb el mínim consum energètic possible. En l'explotació tradicional d'Iberpotash, la sal vacuum era matèria residual en la producció de potassa i s'acumulava en runams a Súria i a Sallent. Amb el pla Phoenix s'aprofita aquest tipus de sal amb processos de purificació per a ser venuda a la indústria electroquímica, a la de tractament d'aigües o a la d'alimentació humana i animal, entre d'altres.
El canvi en la regulació europea que suposa haver de substituir la producció amb mercuri per una producció amb cèl·lules de membrana suposarà un augment en la demanda de sal vacuum a nivell mundial. La sal vacuum es distribuirà inicialment des del port de Tarragona, però més endavant es farà des del de Barcelona, on ICL té previst construir una nova terminal de càrrega.
Territorials, Política, Bages, ICL, Iberpotash, pla Phoenix
Per Anònim el 15 d'agost de 2016 a les 18:03
Estupenda notícia!